Retningslinjene for belønningsordninga er utforma i samsvar med St.prp. nr. 1 for 2002-2003. Formålet med ordninga er å stimulere til betre framkomelegheit, miljø og helse i storbyane. Det gjer ein ved å avgrense voksteren i transportbehovet og auke talet på kollektivreiser på kostnad av reiser med privatbil. Alle byane som søkjer etter midlar frå belønningsordninga for 2006, kan gledeleg nok vise til trafikkvokster i kollektivtransporten. Retningslinjene legg opp til at dei av byane som har oppnådd dei beste resultata og samtidig set i verk målretta tiltak for ei framleis positiv utvikling, skal lønnast for innsatsen sin – dette i motsetning til ei einsidig pro rata fordeling, der alle byane ville fått ein lik sum i høve til storleik, uavhengig av resultat og innsats. Belønningsordninga skal evaluerast i 2007, her medrekna retningslinjene. Eg ser ikkje noko grunnlag for å framskunde ei slik evaluering. Bergen vert i 2006 vurdert etter dei nemnde kriteria, på same måten som dei andre bykommunane. Dersom Bergen set inn tiltak som gjev vekst i talet på kollektivreiser og nedgang i talet på privatbilreiser, og samstundes legg opp til tiltak for ei framleis positiv utvikling, vil byen få midlar frå belønningsordninga i 2006 ut frå dette.